Mwanafunzi kushtakiwa kwa mauaji ya mtoto wa mpenzi wake

MURANG'A 
Mwanafunzi kushtakiwa kwa mauaji ya mtoto wa mpenzi wake 
Polisi wa Murang'a wamemkamata mwanamume mmoja aliyekiri kumuua mvulana mwenye umri wa miaka mitatu, mwanawe mpenziwe waliyetengana. 
Kulingana na Kamanda wa polisi kaunti hiyo Josphat Kinyua, Bw Festus Wachira Maina, 24, ambaye ni mwanafunzi wa mwaka wa tatu katika Chuo Kikuu cha Teknolojia cha Murang'a aliwaelekeza maafisa hao wa upelelezi hadi msitu mmoja umbali wa mita 150 kutoka nyumba ambako alitupa mwili wa mtoto. 
Bw Kinyua alisema mwili wa mwendazake, aliyetambuliwa kama Kingsley Ngigi ulikuwa na majeraha kichwani na machoni akisema mshukiwa amekiri kumuua kutokana na pepo mbaya". 
Alisema kuwa huenda mapenzi kati ya Maina na mamake mtoto huyo, Bi Catherine Muthoni Ngigi, yaliingia hitilafu na ndipo mshukiwa akaelekeza hasira zake kwa mtoto huyo, akiongeza kuwa huenda kifo hicho kilitokana na imani potovu. 
"Mshukiwa aliwaelekeza maafisa wetu hadi mahali ambapo alitupa mwili wa marehemu baada ya kutekeleza uhalifu huo. Alidai kuwa alipagawa na pepo mbaya kutoka na imani potovu lakini tutamfungulia mashtaka," Bw Kinyua akaeleza. 
Habari kuhusu kutoweka kwa mtoto huyo ziliripotiwa kwanza katika Kituo cha Polisi cha Murang'a Desemba 5, 2019 na msako ukaanza. 
Ni baada ya kukamatwa ndipo mshukiwa alifichua ni yeye alimuua mtoto huyo na kutupa mwili msituni. 
Duru nyingine zinasema kwam ba huenda Bw Maina alimuua mtoto huyo ili kurejesha uhusiano kati yake na Muthoni ambaye hakufichua kwamba alikuwa na mtoto walipoanza kuchumbiana.